ĐACI SUPERJUNACI 7. DIO

U spremištu su bile stare klupe, stolice, izguljene ploče i različiti pokvareni uređaji. Filip je odabrao dvije klupe jednake veličine.

– Može ove! – pokazao je rukom na pošarane, izguljene, ali čvrste klupe. – Noge nam ne trebaju. Petra, možeš li ih maknuti, molim te?

Nasmiješena Petra došla je do klupe. – Držite gornji dio – rekla je –i malo podignite.

Učiteljica je uhvatila klupu s jedne strane, a Damjan i Filip s druge. Petra je lagano povukla noge i zvuk pucketanja drva otkrio je što se dogodilo. Petra pokaže željezne noge i nasloni ih na pod. Postupak je ponovila i s drugom klupom.

– Nevjerojatno. – uzdahne učiteljica. – A nisi se ni namrštila.

Petra se glasno nasmije. – Ovo je sitnica. Neki sam dan doma držala kauč pet minuta da seka izvuče sve igračke koje je nagurala ispod njega. Još je mama nakon toga sve usisala. Vi nosite jednu klupu, ja ću drugu.

Filip se zavukao u kut spremišta bacajući stvari oko sebe . – Evo ga! Uže i stara mreža za odbojku.

– Što će nam to? – upita ga učiteljica.

– Pa nekako se moramo popeti na stablo. Napravit ćemo dizalo!

Žurili su preko dvorišta. Zabrinuta su ih djeca čekala ispod stabla.

– Učiteljice, još petnaest minuta! – Petar je ozbiljno gledao na sat. – Nevjerojatno kako vrijeme leti kad ne treba! – uzrujala se učiteljica.

Okupili su se svi ispod stabla. – A sad, vrijeme je za Vjekoslava. – zaključila je mudro Neva.

Vjekoslav je svojom moći superspretnosti izvodio vratolomije od kojih bi ljudima zastajao dah.

ODGOVORI NA PITANJA U PISANKU.

Što je bilo u spremištu?

Koliko je klupa Filip odabrao?

Kako je Petra iskoristila svoju supersnagu?

Što je Filip pronašao u kutu spremišta?

Kakvu moć ima Vjekoslav?